Hol, hol, holAllister Coetzee (Foto telepgraph.co.uk) Toe die Bokke in 1937 deur Nieu-Seeland getoer het, het die legendariese Stellenbosse rugbybaas Oubaas Markötter ŉ telegram wat uit net drie woorde bestaan het, aan die span gestuur hoe om die Kiwi’s te klop: skrum, skrum, skrum. Dit het vanselfsprekend nie beteken dat die Bokke die hele tyd moet skrum nie. Wat hy voorgestel het, was dat die Bokke die grondslag in die skrum moet lê … en dit het gewerk, want Philip Nel se Bokke het die eerste en enigste Bokspan geword wat ŉ toetsreeks in Nieu-Seeland kon wen. Hulle het die eerste toets in Wellington met 7-13 verloor, maar het voortgegaan deur die All Blacks met 13-6 op Lancasterpark en 17-6 – met vyf drieë – op Edenpark te klop. Wat sou Oubaas Mark vandag aan Allister Coetzee getwiet het? Hol, hol, hol. Die Bokke beweer dat daar niks met hul wedstrydplan skort nie, net met die uitvoering daarvan. Nee menere, want dan van die nederlae teen Ierland, Argentinië, Australië, Nieu-Seeland en Engeland en ŉ gelykopuitslag teen die Barbarians in die 11 wedstryde vanjaar? Coetzee beweer dat hy nie links en regs aan die span sal verander wat deur die Engelse geklop is vir Saterdag se kragmeting teen ŉ powere Italiaanse span nie. Dis juis ŉ wedstryd wat hy op ŉ skinkbord kry om die gety te laat draai, om momentum op te bou, om die toets teen Wallis met vertroue aan te pak en die Grandpa-poeiers in die laai te hou. Ja, die Bokke kon nie ŉ saamgeflanste Barbarians-span klop nie, maar watter wedstrydplan het hulle gevolg? Ja, die Lions kon nie die Superreeks wen nie, die Vrystaatse Cheetahs het in ŉ afgewaterde Curriebekerreeks maalvleis van al die ander spanne gemaak, maar is dit nie soos rugby in 2016 behoort gespeel te word nie? Vergeet van die oorsese spelers, vergeet van Damian de Allende, vergeet van Pat Lambie op losskakel, vergeet van Rudy Paige op skrumskakel, vergeet van vier slotte in die pak. Dit sal nie oornag verander nie, maar wat wel belangrik is, is dat daar vordering gemaak moet word. Hoe het die Bokke dit in 1951/’52 reggekry om 44 punte teen die Skotte aan te teken? Wat van die 101 punte teen Italië (1999), 96 punte teen Wallis (1998), 68 punte teen Skotland (1997) en 61 punte teen die Wallabies (1997)? Hoe het die Lions vanjaar die ander spanne (ook hul Nieu-Seelandse teenstanders) ore aangesit? Hoeveel keer het die Cheetahs in die Curriebeker-eindstryd geskop?